b'\n_START_ARTICLE_\nBiserica Sfin\xc8\x9bilor P\xc4\x83rin\xc8\x9bi din Boroaia\n_START_PARAGRAPH_\nBiserica Sfin\xc8\x9bilor P\xc4\x83rin\xc8\x9bi din Boroaia este un l\xc4\x83ca\xc8\x99 de cult ortodox construit \xc3\xaen perioada 1969-1970 \xc3\xaen satul Boroaia (jude\xc8\x9bul Suceava). Ctitorii acestei biserici sunt preo\xc8\x9bii Ilarion \xc8\x99i Alexandru Argatu. Pe l\xc3\xa2ng\xc4\x83 hramul "Sfin\xc8\x9bii P\xc4\x83rin\xc8\x9bii Ioachim \xc8\x99i Ana", biserica are \xc8\x99i hramul "\xc3\x8en\xc4\x83l\xc8\x9barea Domnului".\n_START_SECTION_\nIstoricul bisericii\n_START_PARAGRAPH_\nBisericii "Sfin\xc8\x9bii P\xc4\x83rin\xc8\x9bi" din satul sucevean Boroaia i s-a pus temelia \xc3\xaen anul 1924. I s-a realizat o funda\xc8\x9bie de 4 metri ad\xc3\xa2ncime, \xc3\xaens\xc4\x83 lucr\xc4\x83rile au stagnat timp de 22 ani, din cauza folosirii materialelor de construc\xc8\x9bii \xc3\xaen alte scopuri \xc8\x99i de c\xc4\x83tre alte persoane._NEWLINE_\xc3\x8en anul 1946, arhiepiscopul \xc8\x99i mitropolitul Moldovei, Irineu Mih\xc4\x83lcescu, l-a transferat \xc3\xaen interes de serviciu pe preotul Ioan Argatu de la Parohia Oniceni la Parohia Boroaia, pentru a ridica biserica din acel sat, a c\xc4\x83rei construc\xc8\x9bie stagna de 22 ani. El a cump\xc4\x83rat un grajd de piatr\xc4\x83, av\xc3\xa2nd inten\xc8\x9bia s\xc4\x83 construiasc\xc4\x83 o biseric\xc4\x83 av\xc3\xa2nd peste 300 m\xc2\xb3.  P\xc4\x83rintele Argatu a adus la Boroaia biserica monument istoric de la R\xc3\xa2\xc8\x99ca \xc8\x99i a procurat, de asemenea, piatra pentru zid\xc4\x83rie \xc8\x99i alte materiale. Instaurarea regimului comunist \xc3\xaen Rom\xc3\xa2nia a dus la o nou\xc4\x83 perioad\xc4\x83 de stagnare a lucr\xc4\x83rilor, timp de 17 ani._NEWLINE_Devenit incomod pentru regim pentru c\xc4\x83 dorea s\xc4\x83 ridice o biseric\xc4\x83, autorit\xc4\x83\xc8\x9bile au emis \xc3\xaen iulie 1948 un mandat de arestare pentru preotul Ioan Argatu \xe2\x80\x9epentru instigare contra ordinii publice\xe2\x80\x9d. P\xc4\x83rintele Argatu a fugit \xc8\x99i timp de 17 ani a tr\xc4\x83it ascuns \xc3\xaen beciuri \xc8\x99i prin poduri p\xc3\xa2n\xc4\x83 ce, la data de 13 februarie 1965, a fost descoperit de c\xc4\x83tre organele de mili\xc8\x9bie. Dar cum \xc3\xaentre timp, cu un an \xc3\xaen urm\xc4\x83, acesta fusese amnistiat prin decretul de gra\xc8\x9biere colectiv\xc4\x83, i s-a dat din nou Parohia Boroaia, trebuind s\xc4\x83 ia via\xc8\x9ba de la cap\xc4\x83t, pe care a re\xc3\xaenceput-o cu construc\xc8\x9bia bisericii din Boroaia. _NEWLINE_Cu binecuv\xc3\xa2ntarea mitropolitului Iustin Moisescu, p\xc4\x83rintele Ioan Argatu a pus prima c\xc4\x83r\xc4\x83mid\xc4\x83 a bisericii la 22 iunie 1969, zidirea sf\xc3\xa2ntului l\xc4\x83ca\xc8\x99 dur\xc3\xa2nd p\xc3\xa2n\xc4\x83 la 2 mai 1970. A urmat apoi tencuirea \xc8\x99i pictarea l\xc4\x83ca\xc8\x99ului de cult, construirea clopotni\xc8\x9bei \xc8\x99i a casei de pr\xc4\x83znuire. Casier principal \xc8\x99i supraveghetoare permanent\xc4\x83 a lucr\xc4\x83rii a fost presbitera Georgeta, p\xc3\xa2n\xc4\x83 la trecerea sa la cele ve\xc8\x99nice \xc3\xaen anul 1972. \xc3\x8en ianuarie 1973, ca urmare a mortii so\xc8\x9biei sale, preotul Ioan Argatu s-a c\xc4\x83lug\xc4\x83rit la M\xc4\x83n\xc4\x83stirea Antim din Bucure\xc8\x99ti, \xc3\xaen locul s\xc4\x83u venind ca preot fiul acestuia, preotul Alexandru Argatu, care s-a ocupta de finalizarea lucr\xc4\x83rilor._NEWLINE_Proiectul a fost executat de c\xc4\x83tre Gheorghe Papaghiuc, iar pictura a fost realizat\xc4\x83 de c\xc4\x83tre Adrian K\xc3\xb6ber din T\xc3\xa2rgu Jiu. \xc3\x8en momentul c\xc3\xa2nd s-a pictat Judecata de Apoi cu personaje \xc8\x99i personific\xc4\x83ri, acest fapt a deranjat-o pe so\xc8\x9bia lui Miu Dobrescu, prim-secretarul organiza\xc8\x9biei jude\xc8\x9bene Suceava a PCR. Drept urmare, peste scena executat\xc4\x83 a fost pictat un iad modern f\xc4\x83r\xc4\x83 diavoli care a fost sp\xc4\x83lat dup\xc4\x83 revolu\xc8\x9bie, fiind scoas\xc4\x83 la iveal\xc4\x83 fresca ini\xc8\x9bial\xc4\x83. Arhitectura interioar\xc4\x83 a turnului bisericii a primit Premiul I pe \xc8\x9bar\xc4\x83 al Uniunii Arhitec\xc8\x9bilor din Rom\xc3\xa2nia \xc3\xaen anul 1972._NEWLINE_Catapeteasma a fost proiectat\xc4\x83 \xc3\xaen anul 1972 de c\xc4\x83tre Petru C\xc4\x83praru, profesor de desen la \xc8\x98coala General\xc4\x83 din Boroaia, acest lucru fiind f\xc4\x83cut pe ascuns din cauza prigoanei comuniste, motiv pentru care Fabrica de Marmur\xc4\x83 din Simeria nu a vrut s\xc4\x83 ia comanda. Apoi, cu ocazia schimb\xc4\x83rii directorului, Gheorghe Bo\xc8\x99orogan a luat proiectul, motiv\xc3\xa2nd c\xc4\x83 prin aceasta va fi cunoscut\xc4\x83 \xc3\xaentreprinderea ca executant al lucr\xc4\x83rilor de art\xc4\x83. Catapeteasma, \xc3\xaen greutate de 24 de tone, a fost definitivat\xc4\x83 \xc3\xaen timp de 2 ani de c\xc4\x83tre Desideriu Papp \xc8\x99i Nicolae Vamvacas._NEWLINE_Biserica din Boroaia a fost sfin\xc8\x9bit\xc4\x83 la 21 mai 1977 de c\xc4\x83tre episcopul-vicar al Arhiepiscopiei Ia\xc8\x99ilor, Adrian Boto\xc8\x99\xc4\x83neanul, primind hramul Sf\xc3\xa2nta Ana \xc8\x99i Sf\xc3\xa2nta Maria.\n_START_SECTION_\nLoc de pelerinaj\n_START_PARAGRAPH_\nArhimandritul Ilarion Argatu a decedat la 11 mai 1999, la v\xc3\xa2rsta de 86 ani. A cerut s\xc4\x83 fie \xc3\xaenmorm\xc3\xa2ntat \xc3\xaen comuna Boroaia, acolo unde a ridicat, cu eforturi mari, o frumoas\xc4\x83 biseric\xc4\x83 \xc8\x99i unde a slujit mul\xc8\x9bi ani ca preot. A fost \xc3\xaenmorm\xc3\xa2ntat \xc3\xaentr-o cript\xc4\x83 s\xc4\x83pat\xc4\x83 \xc3\xaen pronaosul bisericii, al\xc4\x83turi de so\xc8\x9bia sa._NEWLINE_\xc3\x8en mai 2006, dup\xc4\x83 \xc3\xaemplinirea \xc8\x99apte ani de la moartea sa, trupul arhimandritului Ilarion Argatu a fost dezgropat dup\xc4\x83 datin\xc4\x83 \xc8\x99i s-a descoperit c\xc4\x83 este aproape intact, de\xc8\x99i sicriul putrezise \xc3\xaen totalitate.  De\xc8\x99i se dorea ca osemintele s\xc4\x83 r\xc4\x83m\xc3\xa2n\xc4\x83 \xc3\xaen biseric\xc4\x83 timp de 40 de zile \xc8\x99i apoi s\xc4\x83 fie \xc3\xaengropate \xc3\xaen curtea l\xc4\x83ca\xc8\x99ului, credincio\xc8\x99ii au construit un baldachin \xc8\x99i l-au a\xc8\x99ezat \xc3\xaen pronaosul bisericii, aproape de cript\xc4\x83, racla fiind l\xc4\x83sat\xc4\x83 deschis\xc4\x83 \xc8\x99i acoperit\xc4\x83 doar cu sticl\xc4\x83.\n_START_SECTION_\nAnsamblul complexului\n_START_PARAGRAPH_\nPentru a da o posibilitate \xc3\xaen plus cre\xc8\x99tinilor de a participa la slujb\xc4\x83, dar \xc8\x99i pentru a proteja biserica mare, a fost ridicat\xc4\x83 biserica paraclis, care este \xc3\xaenc\xc4\x83lzit\xc4\x83 cu 3 sobe \xc8\x99i este folosit\xc4\x83 la toate slujbele religioase. \xc3\x8en anul 1997 a fost finalizat \xc8\x99i sfin\xc8\x9bit Paraclisul "Sf. Arhangheli" \xc8\x99i "Sf. Gheorghe" din incinta complexului bisericesc din Boroaia._NEWLINE_\xc3\x8en curtea Bisericii din Boroaia, se afl\xc4\x83 o statuie a p\xc4\x83rintelui Ilarion Argatu, realizat\xc4\x83 din marmur\xc4\x83 alb\xc4\x83 de Ru\xc8\x99chi\xc8\x9ba. Statuia a fost realizat\xc4\x83 \xc3\xaen anul 2000, \xc3\xaen numai trei s\xc4\x83pt\xc4\x83m\xc3\xa2ni, de c\xc4\x83tre preotul Alexandru Argatu  \xc3\xaempreun\xc4\x83 cu artistul Savin Hant\xc4\x83r._NEWLINE_\xc3\x8en curtea bisericii se afl\xc4\x83 \xc8\x99i o f\xc3\xa2nt\xc3\xa2n\xc4\x83 artezian\xc4\x83 care a fost proiectat\xc4\x83 tot de preotul Alexandru Argatu  \xc8\x99i reprezint\xc4\x83 drumul crucii. Leii reprezint\xc4\x83 puterea credin\xc8\x9bei, serafimii pe apostolii care au f\xc4\x83cut cunoscut\xc4\x83 credin\xc8\x9ba ortodox\xc4\x83 \xc3\xaen lume, grupul statuar cu cei trei \xc3\xaengeri simbolul Sf. Treimi, iar globul p\xc4\x83m\xc3\xa2ntesc \xc8\x99i crucea semnul celei de-a doua veniri a lui Hristos.'